Dødsfald: Peter Jeppesen | Dødsfald | stiften.dk
Dødsfald: Peter Jeppesen
Publiceret 07. januar 2017 kl. 07:00
Peter Jeppesen, Odder, er død, 70 år.
Peter Jeppesen voksede op på Georgsmindegården ved Auning sammen med tre søskende.
Som ung mand blev han udlært som kommis hos købmanden i Nimtofte og arbejdede derefter i en forretning i Gjerlev ved Randers indtil 1972.
Sammen med sin livsledsager, Tove Jensen, som han kendte fra deres skoletid, flyttede han samme år til Odder og besluttede samtidig at forlade butiksfaget med de lange arbejdsdage. I stedet fik han job i ekspeditionen hos FDB i Viby. Da det lukkede, skiftede han til et slagteri i Aarhus, inden han i 1993 kom til Tulip i Randers, hvor han også her fik arbejde i afdelingen, der pakkede pålæg. Peter Jeppesen fortsatte her, indtil han gik på efterløn i 2009.
Peter Jeppesen og Tove Jensen havde ikke børn, men havde et stærkt bånd til hendes yngre søster, der også flyttede til Odder, hvor de blev en slags reserveforældre for hende.
Parret benyttede friheden til at tage på en lang række rejser til bl.a. Vestindien, Sri Lanka, Zambia og Bali, hvor de nød utallige storslåede oplevelser sammen.
Somrene foretrak de dog at tilbringe i det lille sommerhus på det nordlige Djursland nær deres fødeegn. Det købte de i 1988 og supplerede det senere med et nyt og større hus på grunden, hvor de boede i fire måneder hver sommer. I fritiden nød Peter Jeppesen at slappe af med en god krimi, han fulgte også ivrigt med i mange former for sport på tv og gik Hærvejsmarch hver sommer gennem 25 år.
Peter Jeppesen mødte altid andre med stor hjælpsomhed og venlighed, og han bevarede sin livsglæde og positivitet, også efter han i 2011 fik konstateret en lungesygdom, der i tiltagende grad påvirkede hans helbredstilstand. Han var indlagt på hospitalet, da han anden juledag blev ramt af et hjertestop.
Foruden sin hustru, som han var blevet gift med i 2006, efterlader Peter Jeppesen sine tre søskende samt sin hustrus tre søstre og deres respektive familier.
12:10 Lars Fensbo fylder 50 og driver virksomhed, der fylder 120 år